Limpopo-reeksmoordenaar gevonnisGodfrey Ntsieni (Foto: African Times) ŉ Voormalige student aan die Universiteit van Venda is Vrydag gevonnis op vyf aanklagte van moord en 4 aanklagte van verkragting. “Godfrey Ntsieni (26) is in die Thohoyandou-hooggeregshof nege lewenslange vonnisse opgelê,” het kol. Ronel Otto, woordvoerder van die polisie, gesê. “Hy is ook tot 15 jaar tronkstraf gevonnis op twee aanklagte van diefstal.” Die misdade is tussen April en Julie 2014 gepleeg. Dié voormalige BSc-student het vroeër erken hy het twee vroue op die kampus van die Universiteit van Venda vermoor en twee vroue by Golgotha- informele nedersetting. Hy het vantevore in die hof aangevoer hy het moontlik in sy slaap geloop toe die misdade gepleeg is, en hy was seker iemand het hom by ŉ “donker kultus ingelyf” en sy gedrag was “buite sy beheer”.